༄༅། ། རྒྱ་གར་སྐད་དུ། སེཀྐོདྡེ་ཤ། བོད་སྐད་དུ། དབང་མདོར་བསྟན་པ། དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ། ། ཟླ་བ་བཟང་པོས་གསོལ་པ། སྟོན་པ་དབང་བསྐུར་རྣམ་བདུན་དང་། ། རྣམ་གསུམ་དེ་བཞིན་བླ་ན་མེད། ། འཇིག་རྟེན་འདས་པའི་དངོས་གྲུབ་ཕྱིར། ། མདོར་བསྡུས་པ་ཡིས་བདག་ལ་གསུངས། ། བཅོམ་ལྡན་འདས་ཀྱིས་བཀའ་སྩལ་པ། ། ཉོན་ཅིག་ཟླ་བཟང་དབང་བསྐུར་དོན། ། རྣམ་པ་བདུན་དང་རྣམ་གསུམ་མཆོག། རྩ་ཡི་ཀུན་སྤྱོད་རྩོལ་བ་ནི། ། མདོར་བསྟན་པ་ཡིས་ཁྱོད་ལ་བཤད། ། རྒྱུད་དུ་མདོར་བསྟན་རྣམ་གསུམ་དང་། ། རྒྱས་པར་བཤད་པ་རྣམ་གསུམ་འགྱུར། ། རབ་ཏུ་མདོར་བསྟན་མདོར་བསྟན་ཆེ། ། རབ་ཏུ་རྒྱས་པར་བཤད་པ་གཞན། ། མདོར་བསྟན་རྒྱས་པར་བཤད་པ་ཉིད། ། རྒྱུད་ཡང་དག་པར་བསྡུས་པར་བརྗོད། ། རབ་ཏུ་མདོར་བསྟན་རྒྱས་བཤད་པ། ། དཀའ་འགྲེལ་ཚིག་ནི་འབྱེད་པ་འོ། ། མདོར་བསྟན་ཆེན་པོ་རྒྱས་བཤད་པ། ། འགྲེལ་བཤད་ཐམས་ཅད་དོན་སྟོན་བྱེད། ། དེ་ནི་མངོན་ཤེས་ཐོབ་རྣམས་ཀྱིས། ། བྱ་ཡི་མཁས་རྣམས་ཀྱིས་མིན་ཉིད། ། དེ་ལྟར་མཐའ་དྲུག་རྣམས་ཀྱིས་དག། རྡོ་རྗེའི་རྣལ་འབྱོར་རྣམ་བཞི་དང་། ། རྫོགས་པའི་བྱང་ཆུབ་བཞི་རྣམས་དང་། ། ཕུང་ཁམས་སྐྱེ་མཆེད་རིགས་དྲུག་རྣམས། ། དག་པ་འཇིག་རྟེན་ཁམས་ལ་སོགས། ། ལེ་འུ་ལྔ་ཡི་གཞུང་རྣམས་ཀྱིས། ། བདེན་གཉིས་དང་པོའི་སངས་རྒྱས་འགྱུར། ། དུས་ཀྱི་འཁོར་ལོ་མངོན་རྗོད་བྱེད། ། དང་པོར་དབང་བསྐུར་བདུན་པོ་གང་། ། བྱིས་པ་རྣམས་ནི་གཞུག་པའི་ཕྱིར། ། རྣམ་གསུམ་འཇིག་རྟེན་ཀུན་རྫོབ་ཀྱིས། ། དམ་པའི་དོན་གྱིས་བཞི་པ་འོ། ། བདེན་པ་གཉིས་ཀྱི་ཆོས་རྣམས་ཀྱི། ། རྡོ་རྗེ་ཅན་བདག་གིས་བསྟན་པ། ། འཇིག་རྟེན་ཀུན་རྫོབ་བདེན་པ་དང་། ། དམ་པའི་དོན་གྱི་བདེན་པས་སོ། ། ཆུ་དང་ཅོན་པན་དར་དཔྱངས་དང་། ། རྡོ་རྗེ་དྲིལ་བུ་བརྟུལ་ཞུགས་ཆེ། ། མིང་དང་རྗེས་གནང་ཡང་དག་ལྡན། ། དབང་བསྐུར་རྣམ་བདུན་མི་ཡི་བདག། ལུས་ངག་སེམས་ནི་ལེགས་དག་པ། ། མངོན་པར་དབང་བསྐུར་གཉིས་གཉིས་སོ། ། རྗེས་གནང་ཡེ་ཤེས་ཡང་དག་དག། གཞན་པ་ཁམས་སོགས་དག་པ་ལས། ། ཆུ་ནི་ཁམས་ཀྱི་དག་པ་སྟེ། ། ཅོད་པན་ཕུང་པོ་རྣམ་སྦྱོང་བྱེད། ། དར་དཔྱངས་ཕ་རོལ་ཕྱིན་པ་དག། རྡོ་རྗེ་དྲིལ་བུ་མི་འགྱུར་ཆེ། ། སངས་རྒྱས་སྐད་རྒྱུན་མི་འཆད་པ། ། ཉི་ཟླ་གཅིག་ཏུ་དག་པར་བྱེད། ། ཡུལ་དང་དབང་པོ་ལེགས་དག་པ། ། འཕོ་མེད་རྡོ་རྗེའི་བརྟུལ་ཞུགས་འགྱུར། ། མིང་ནི་བྱམས་སོགས་ཡང་དག་དག། རྗེས་གནང་སངས་རྒྱས་ཉིད་དག་བྱེད། ། དབང་བསྐུར་བདུན་པོ་འདི་རྣམས་ནི། ། དཀྱིལ་འཁོར་བཞེངས་ནས་སྦྱིན་པར་བྱ། ། བུམ་པ་གསང་བའི་དབང་བསྐུར་དང་། ། ཤེས་རབ་ཡེ་ཤེས་མངོན་བརྗོད་པ། ། སླར་ཡང་ཤེས་རབ་ཆེན་པོ་ཉིད། ། དེ་ཡི་ཡེ་ཤེས་མངོན་རྗོད་བྱེད། ། འགྱུར་དང་འགྱུར་དང་དེ་ནས་འཛག། དེ་ནས་གཞན་ཡང་མི་འཛག་པའོ། ། ལུས་ངག་སེམས་ནི་ལེགས་དག་པས། ། དབང་བསྐུར་གསུམ་པོ་རིམ་པ་ཡིས། ། བཞི་པ་ཡེ་ཤེས་ཡང་དག་དག། ལུས་ངག་སེམས་ནི་དག་པ་བྱེད། ། བྱིས་པ་དར་མ་དེ་ནས་རྒན། ། བཞི་པ་སྐྱེ་དགུའི་བདག་པོ་འོ། ། ཤེས་རབ་དུ་མར་ཡན་ལག་ནི། ། རེག་པས་བྱང་ཆུབ་སེམས་འཕོའི་བདེ། ། འོ་མ་འཛིན་པས་དབང་བསྐུར་བ། ། གང་ལས་བདེ་ཐོབ་དེ་བྱིས་པའོ། ། ཡུན་རིང་གསང་བར་སྤྲོས་ལས་སྐྱེས། ། བྱང་ཆུབ་སེམས་ནི་འཕོ་པའི་བདེ། ། གསང་བའི་དབང་བསྐུར་གསང་བ་ནི། ། གང་ལས་བདེ་ཐོབ་དེ་དར་མ། ། ཡུན་རིང་གསང་བར་སྤྲོས་ལས་སྐྱེས། ། རྡོ་རྗེའི་རྩེ་མོར་གཡོ་བའི་བདེ། ། ཤེས་རབ་ཡེ་ཤེས་དབང་བསྐུར་བ། ། གང་ལས་གཡོ་བའི་བགྲོད་དེ་རྒན། ། ཕྱག་རྒྱ་ཆེན་པོ་རྗེས་ཆགས་ལས། ། སྐྱེས་པ་གཡོ་མེད་བདེ་བ་ནི། ། ཤེས་རབ་ཆེན་པོའི་དབང་བསྐུར་བ། ། གང་ལས་གཡོ་མེད་རྟོགས་པ་དེ། ། སྐྱེ་དགུའི་བདག་པོར་རྣམ་ཤེས་བྱ། ། སྐྱོབ་པ་ཐམས་ཅད་སྐྱེད་མཛད་པ། ། རྡོ་རྗེ་སེམས་དཔའ་སེམས་དཔའ་ཆེ། ། བྱང་སེམས་གཉིས་མེད་མི་འགྱུར་བ། ། འདི་ནི་དམ་ཚིག་སེམས་དཔའ་འགྱུར། ། རྡོ་རྗེའི་རྣལ་འབྱོར་རྣམ་པ་བཞི། ། དུས་ཀྱི་འཁོར་ལོ་འདིར་བཤད་པ། ། རྣལ་འབྱོར་པ་ཡི་ཐར་སྟེར་བྱེད། ། འདི་ཉིད་ཀྱི་ནི་སྒྲུབ་པ་བྱ། ། རབ་གསལ་བསམ་གྱིས་མི་ཁྱབ་པའི། ། དུ་སོགས་མཚན་མ་དེ་རྣམས་ཀྱི། ། ཤེས་རབ་གཟུགས་བརྙན་ནམ་མཁའ་མཉམ། ། ཡོད་དང་མེད་ལས་རྣམ་པར་འདས། ། རང་གི་སེམས་ཀྱི་རྐྱེན་གྱི་དོན། ། རྡུལ་ཕྲན་ལས་སྐྱེས་ཚོགས་པ་རྣམས། ། ཀུན་ནས་ཡོངས་སུ་དོར་བ་ཡིས། ། དུ་བ་སྨིན་རྒྱུ་མཁའ་སྣང་དང་། ། སྒྲོལ་མ་འབར་བ་ཟླ་ཉི་མ། ། མུན་ཅན་ཆ་དང་ཐིག་ལེ་ཆེ། ། སྣ་ཚོགས་གཟུགས་བརྙན་འོད་གསལ་བ། ། བཀབ་དང་མ་བཀབ་མིག་དག་གིས། ། སྟོང་པར་འདི་ནི་རྗེས་བརྟགས་མིན། ། རྨི་ལམ་བཞིན་དུ་གཟུགས་མཐོང་འགྱུར། ། རྟག་ཏུ་གཟུགས་དེ་བསྒོམ་པར་བྱ། ། དངོས་མེད་གཟུགས་ལ་སྒོམ་པ་དེ། ། རྣལ་འབྱོར་པ་ཡི་བསྒོམ་པ་མིན། ། དངོས་པོ་དངོས་མེད་སེམས་ཀྱི་མིན། ། སྟོང་པར་མ་བརྟགས་མཐོང་ཕྱིར་རོ། ། ཇི་ལྟར་པྲ་ཕབ་མེ་ལོང་ལ། ། གཞོན་ནུ་མས་མཐོང་དངོས་མེད་སྐྱེས། ། དེ་བཞིན་འདས་དང་མ་འོངས་ཆོས། ། མཁའ་ལ་དེ་ཉིད་རྣལ་འབྱོར་པས། ། འདི་ལས་དངོས་པོ་དངོས་མེད་འགྱུར། ། དངོས་པོ་སྟོང་པའི་དོན་མཐོང་ཕྱིར། ། དངོས་པོ་དངོས་མེད་དོན་ཡོད་པ། ། སྒྱུ་མ་རྨི་ལམ་མིག་འཕྲུལ་བཞིན། ། མེད་པའི་ཆོས་ཅན་དག་ལ་ཆོས། ། སྐྱེ་བ་འདི་ནི་རབ་ཏུ་མཐོང་། ། ཡིད་བཞིན་ནོར་ལྟར་མཐའ་ཡས་པའི། ། སེམས་ཅན་བསམ་པ་ཡོངས་རྫོགས་བྱེད། ། པྲ་ཕབ་བ་ཡི་གཞོན་ནུ་མས། ། མ་མཐོང་བ་ཡི་རྐུན་པོ་མཐོང་། ། ཉི་ཚེ་བ་ཡི་མིག་དག་གིས། ། སོང་ནས་སྒྲུབ་པ་པོ་ཡིས་མཐོང་། ། གལ་ཏེ་ཡོད་པའི་གཟུགས་མཐོང་ན། ། རང་གི་གདོང་པ་ཅིས་མི་མཐོང་། ། གལ་ཏེ་མེད་པའི་གཟུགས་མཐོང་ན། ། རི་བོང་རྭ་ནི་ཇི་ལྟར་མིན། ། གཞན་གྱི་མིག་གིས་མི་མཐོང་ཞིང་། ། རང་གི་མིག་གིས་མཐོང་མིན་པ། ། སྐྱེ་བ་མེད་པ་མཐོང་བ་ནི། ། གཞོན་ནུ་མ་ཡི་བུ་ཇི་བཞིན། ། གཟུགས་བརྙན་མཐོང་ན་དེ་ནས་ནི། ། བར་མ་ཆད་པར་སྲོག་རྩོལ་བྱ། ། སྟེང་འོག་རྩེ་གསུམ་པོ་རྣམས་ལ། ། ལུས་ངག་སེམས་ནི་འགོག་པ་ལས། ། ཟླ་ཉི་སྒྲ་གཅན་བཤང་གཅི་དང་། ། ཁུ་བ་འབབ་པའི་ལམ་རྣམས་སུ། ། ཆུ་མེ་སྟོང་པ་ས་རླུང་དང་། ། ཡེ་ཤེས་ཁམས་རྣམས་སྐྱེད་རྣམས་ལ། ། གང་ཞིག་ཟླ་ཉི་མུན་ཅན་དང་། ། བཤང་གཅི་ཁུ་བ་འབབ་མ་རྣམས། ། སྲོག་དང་ཐུར་སེལ་རིམ་པ་ཡིས། ། ལུས་ངག་སེམས་ཀྱི་རྩ་རྣམས་སོ། ། ཟླ་བ་ཐབས་ཀྱི་སྐུ་ཡིན་ཏེ། ། ཉིན་མོར་བྱེད་པ་ཤེས་རབ་གསུང་། ། ཤེས་རབ་སྐུ་ནི་བཤང་བའི་རྩ། ། གཅི་བ་འབབ་མ་གཙོ་བོའི་གསུང་། ། སྟེང་འོག་ཐུགས་ཀྱི་རྩ་གཉིས་དག། མུན་ཅན་ཁུ་བ་འབབ་མ་འོ། ། ཐབས་ཀྱི་ཐུགས་ནི་མུན་པ་ཅན། ། ཁུ་བ་འབབ་མ་ཤེས་རབ་ཀྱི། ། སྟེང་འོག་རིགས་དྲུག་འདི་རྣམས་ནི། ། སྐུ་གསུང་ཐུགས་ཀྱི་རྣལ་འབྱོར་ལས། ། ཤེས་རབ་ཐབས་དངོས་ཡན་ལག་གིས། ། ལུས་ཅན་ཀུན་ལ་ཡང་དག་གནས། ། འཆི་ལྟས་ལུས་ངག་རྩ་དག་ལ། ། སྟེང་འོག་ལྷག་པའི་རླུང་རྣམས་ཀྱིས། ། མུན་ཅན་ཁུ་བ་འབབ་མ་ལ། ། སྐྱེ་བ་དང་ནི་འཆི་བ་གནས། ། སྐྱེ་དང་འཆི་དང་འཁྲིག་པ་ཡི། ། དུས་སུ་ཁུ་བ་འབབ་པ་འོ། ། མུན་ཅན་མ་ཡང་སྟེང་དུ་འབབ། ། ཉི་མའི་འཕོ་བ་མཉམ་པ་ལ། ། དུས་སྦྱོར་འཆར་བའི་མངོན་མཚམས་སུ། ། དབུ་མ་ནས་ནི་དམན་པ་འབབ། ། རྐང་པ་དང་བཅས་ལྔ་བཅུ་དྲུག། འབྱུང་དང་འཇུག་པའོ་མི་ཡི་བདག། བདུན་ཅུ་རྩ་ལྔས་ལྷག་པ་ཡི། ། དྲུག་བརྒྱ་ཉིན་དང་མཚན་ལ་འོ། ། དྲུག་བརྒྱ་རྣམས་ཀྱིས་ལྷག་པ་ཡི། ། སྟོང་ཕྲག་ཉི་ཤུ་རྩ་གཅིག་པོ། ། འདི་ཡིས་དམན་པ་གང་དེ་རྣམས། ། གཡོན་དང་གཡས་པའི་རྩར་འབབ་བོ། ། ཕྱོགས་གསུམ་དང་བཅས་ལོ་གསུམ་རྣམས། ། ལོ་བརྒྱ་རྣམས་ལས་དབུ་མ་འོ། ། སྟེང་དུ་གཡོན་གཡས་ཟླ་ཉི་མ། ། བརྐྱང་མ་ལུག་དང་སེར་སྐྱ་གཞན། ། ཆུ་དང་མེ་ཡི་རང་བཞིན་ཅན། ། པདྨ་རིན་ཆེན་འཛིན་པར་འདོད། ། འོག་ཏུ་བཤང་གཅི་འབབ་པ་དག། ས་དང་རླུང་གི་རང་བཞིན་ཅན། ། དབུ་མའི་རྩ་དང་གཡོན་པ་ཡང་། ། འཁོར་ལོ་རལ་གྲི་འཛིན་པར་འདོད། ། སྟེང་དང་འོག་ཏུ་དབུ་མ་གཡས། ། སྒྲ་གཅན་ཁུ་བ་རབ་འབབ་པ། ། སྟོང་པ་ཡེ་ཤེས་རང་བཞིན་ཅན། ། རྡོ་རྗེ་རྡོ་རྗེ་འཛིན་པར་འདོད། ། ཟླ་བའི་ལམ་གྱིས་བཤང་བའི་རྩ། ། ཉི་མས་གཅི་བ་འབབ་པ་སྟེ། ། སྐྱེ་འཆི་མཉམ་པ་ཆགས་པ་ལ། ། སྒྲ་གཅན་ཁུ་བ་རབ་ཏུ་འབབ། ། ལྟེ་བའི་སྟེང་དུ་ཀུན་འདར་མ། ། གང་དེ་ཡིད་བཟང་མུན་པ་འབབ། ། འོག་ཏུ་ཁུ་བ་འབབ་གང་དེ། ། མཁའ་འགྲོ་གདོང་དང་དུང་ཅན་མ། ། ལྟེ་བའི་ཆུ་སྐྱེས་སྙིང་མགྲིན་དང་། ། དཔྲལ་བ་གཙུག་ཏོར་འདམ་སྐྱེས་ལ། ། ས་ཆུ་མེ་རླུང་སྟོང་པ་རྣམས། ། རབ་ཏུ་འབབ་པ་སྡུད་པ་ཡིས། ། འབྱུང་འགྱུར་དེ་ནི་འཇུག་པ་དག། བསྐྱེད་པས་འཇུག་སྟེ་ས་ལ་འོ། ། ལྟེ་བ་ནས་ནི་ལྟེ་བའི་དབུས། ། ཨ་བ་དྷཱུ་ཏཱིར་འགྲོ་དང་འོང་། ། ལྟེ་གསང་ནོར་བུའི་ཆུ་སྐྱེས་ལ། ། ལུས་ངག་སེམས་རྣམས་འབབ་པ་ནི། ། འབྱུང་དང་དེ་ནི་འཇུག་པ་དང་། ། སྡུད་པ་སྐྱེད་པའི་རང་བཞིན་ཅན། ། དུང་ཅན་སྐྱེ་བོ་ཐམས་ཅད་ཀྱི། ། ཐུར་སེལ་རླུང་ནི་འབབ་པ་འོ། ། འདི་རྣམས་བུད་མེད་བདེ་བ་ལས། ། ཁུ་བ་ཁྲག་འབབ་དུས་དག་ཏུ། ། ཤེས་རབ་ཐབས་དངོས་ཡན་ལག་གིས། ། སྟེང་དུ་གཡས་དང་གཡོན་དག་དང་། ། འོག་ཏུ་བཤང་གཅི་འབབ་པ་དང་། ། རྔུལ་དང་ཁུ་བ་འབབ་པ་དག། རྔུལ་འབབ་ཕྱིར་དེ་གཏུམ་མོ་སྟེ། ། ཁུ་བ་འབབ་ཕྱིར་མཁའ་འགྲོ་གདོང་། ། སྟེང་དུ་བརྗོད་དུས་བུད་མེད་ཀྱི། ། གཡུང་མོ་སྐྱེས་བུའི་ཀུན་འདར་མའོ། ། རྣམ་ཤེས་ལ་སོགས་དཀྱིལ་འཁོར་ལྔ། ། རྟག་ཏུ་གཡོན་པའི་རྩ་ལ་འོ། ། ས་སོགས་གཡས་པའི་རྩ་ལ་སྟེ། ། དབུས་སུ་དྲུག་པ་འབབ་པ་འོ། ། ལྟེ་བའི་པདྨའི་འདབ་མ་ལ། ། དཀྱིལ་འཁོར་དྲུག་ཅུ་རྣམས་རིམ་བཞིན། ། གཡོན་དང་གཡས་པའི་དུས་སྦྱོར་ནི། ། ལུག་སོགས་གླང་ལ་སོགས་པ་ལ། ། རྩ་བ་གཡོན་དང་དེ་ནས་གཡས། ། སྟེང་དང་དབུས་སུ་རིམ་པས་རླུང་། ། ས་སོགས་དཀྱིལ་འཁོར་རེ་རེ་ཞིང་། ། དབྱུག་གུས་སྣ་བུག་དག་ལ་འོ། ། རིམ་པས་ཆུ་ཚོད་འབབ་པ་ནི། ། དྲུག་ཅུ་དང་བཅས་སུམ་བརྒྱའི་དབུགས། ། བརྒྱ་ཕྲག་བཅོ་བརྒྱད་དབུགས་དེ་རྣམས། ། ཆུ་ཚོད་ལྔར་ནི་འབབ་པ་འོ། ། ཆུ་ཚོད་དྲུག་ཅུ་ཉིན་མཚན་དུ། ། ལུས་ལ་དཀྱིལ་འཁོར་རྣམས་ཤེས་པའོ། ། འདབ་མའི་དབུས་དང་དེ་ནས་ཤར། ། གཡས་གཡོན་གཞན་དུ་རིམ་པ་ཡིས། ། གཡོན་པར་རྟག་ཏུ་ནམ་མཁའ་སོགས། ། གཡས་པར་ས་སོགས་གཞན་ལས་སོ། ། གཡོན་པར་རྣམ་ཤེས་སོགས་འབྱུང་བ། ། གཡས་པར་ས་སོགས་སྡུད་པ་འོ། ། ནུབ་དང་ཤར་དུ་འཛིན་མ་རླུང་། ། ཕན་ཚུན་ཤེས་རབ་ཐབས་ཡིན་ཏེ། ། མཐེ་བོང་མིང་མེད་དག་གིས་ནི། ། གང་ཕྱིར་ཁ་ལ་དབང་བསྐུར་བ། ། གཡས་དང་གཡོན་དུ་མེ་དང་ཆུ། ། ཕན་ཚུན་ཤེས་རབ་ཐབས་ཡིན་ཏེ། ། གུང་མོ་མཛུབ་མོ་གཉིས་དག་གིས། ། གང་ཕྱིར་རལ་གྲིར་འགྱུར་བ་འོ། ། ཟླ་ཕྱེད་རྣམ་པའི་ཕྱག་རྒྱ་ནི། ། མཆེ་བ་གྲི་གུག་མཐེ་ཆུང་སྟེ། ། སྟོང་པ་མི་འགྱུར་སྟེང་འོག་ཏུ། ། ཕན་ཚུན་ཐབས་དང་ཤེས་རབ་བོ། ། དཀྱིལ་འཁོར་བཅུ་པོ་ཡང་དག་སྦྱོར། ། སོར་མོ་རྣམས་ནི་ཕན་ཚུན་དུ། ། མགོ་བོར་ལག་མཐིལ་སྦྱར་བ་ལ། ། གྲི་གུག་དང་བཅས་རྩེ་གཅིག་གོ། དབུ་མའི་རྩ་ལ་མཉམ་པ་དེ། ། སྐྱེད་དང་སྡུད་པའི་བྱེད་པ་པོ། ། ཕུང་པོ་ཁམས་དང་རྡོ་རྗེ་གསུམ། ། གཅིག་ཉིད་དབུ་མར་སོན་པ་ནའོ། ། ཟླ་བ་ཉི་མའི་རྩ་འགགས་ན། ། བཤང་བ་གཅི་བའི་རྩ་འགག་གོ། སྒྲ་གཅན་རྩ་ནི་འགགས་པ་ན། ། འོག་ཏུ་ཁུ་བ་འབབ་འགགས་འགྱུར། ། སྐྱེད་དང་སྡུད་པའི་བྱེད་པ་ཅན། ། འདི་རྣམས་གྲོལ་ན་གྲོལ་བར་འགྱུར། ། སྲོལ་དང་ཐུར་སེལ་ལམ་གསུམ་གྱི། ། འདི་ནི་རྩ་ཡི་ཀུན་སྤྱོད་དོ། ། གཡོན་པ་འམ་ནི་གཡས་པ་ལ། ། མཚན་མོ་གཅིག་དང་དེ་བཞིན་ལྔར། ། ལྷག་པའི་རླུང་ནི་རབ་འབབ་པ། ། དེ་ལས་ལོ་གསུམ་ན་འཆི་འོ། ། གཡས་པ་ཉི་མའི་འཆི་ལྟས་ལ། ། ལྔ་དང་ཕྱོགས་ཆོས་ཉི་ཤུ་དང་། ། དེ་ཉིད་གཅིག་ལྷག་གཞན་རིམ་པས། ། ཉིན་ཞག་སུམ་ཅུ་གསུམ་རྒྱུ་ན། ། གསུམ་གཉིས་གཅིག་ལོ་ཟླ་བ་ནི། ། དྲུག་གསུམ་ཟུང་ཟླ་ཉིན་ཞག་ཚེས། ། ཕྱོགས་ལྔ་ཡོན་ཏན་གཉིས་གཅིག་གིས། ། ལུས་ཅན་རྣམས་ཀྱི་ཚེ་འགྲོ་འོ། ། རྩ་བ་ནས་གཅིག་ལྷག་པ་ཡིས། ། གཡོན་པར་ཟླ་བའི་རྒྱུ་བར་འགྱུར། ། ཉི་ཟླ་ཉིན་ཞག་ཟླ་བ་དག། ཉིན་ཞག་གསུམ་རྣམས་ཟླ་བ་གསུམ།